#### KISKŐRÖS VÁROS POLGÁRMESTERE

#### ELŐTERJESZTÉS

(a Képviselő-testület 2019. október 10-i rendkívüli ülésére)

**TÁRGY: A KISKŐRÖS-TABDI KERÉKPÁRÚT NYOMVONALÁNAK KIALAKÍTÁSA**

Kiskőrös Város Önkormányzata a TOP-3.1.1-16-2017-00024 azonosító számú „Kerékpárút hálózat fejlesztés Kiskőrös és Tabdi között” című projekt keretében kerékpárutat épít. A kerékpárút nyomvonala, illetve a védősáv közel hetven magántulajdonban lévő ingatlant érint.

A pályázati kiírás alapján szükséges a fejlesztéssel érintett terület tulajdoni viszonyainak rendezése.

Magyarország helyi önkormányzatairól szóló 2011. évi CLXXXIX. törvény 13. § (1) bekezdés 1. pontja alapján a helyi önkormányzat helyben biztosítható közfeladata a településfejlesztés, településrendezés.

A kerékpárút nyomvonala a magántulajdonban lévő ingatlanok meghatározott területeinek - az előterjesztés mellékletét képező változási vázrajzok szerinti - megosztásából, a leválasztott területek összevonásával telekalakítás útján kerül kialakításra.

Kiskőrös Város Önkormányzata – figyelemmel az egyes földügyi eljárások részletes szabályairól szóló 384/2016. (XII. 6.) Korm. rendelet 21. § (3) bekezdés c) pontjára -, mint a telekalakítással érintett földrészlet tekintetében tulajdoni igényt érvényesítő, indítja meg a telekalakítási eljárásokat a nyomvonallal érintett magántulajdonban lévő ingatlanok tekintetében, vállalva annak mindennemű költségét.

A magántulajdonú földterületek tekintetében a telekalakítási eljárások lefolytatását követően telekalakítással vegyes adásvétel keretében kerül sor a későbbiek folyamán a tulajdonjog átruházására.

A fentiek alapján javaslom, hogy a Képviselő-testület a határozat-tervezetben foglaltak szerint döntsön.

**Kiskőrös, 2019. október 8.**

**Domonyi László sk.**

**polgármester**

## HATÁROZAT-TERVEZET

A Képviselő-testület

1. a határozat-tervezet 2. pontjában meghatározott ingatlanrészeket Magyarország helyi önkormányzatairól szóló 2011. CLXXXIX. törvény 13. § (1) bekezdés 1) pontjában meghatározott településfejlesztés, településrendezés feladatainak ellátása érdekében kívánja tulajdonba venni és kerékpárút kiépítése, kerékpáros közlekedés céljára kívánja felhasználni, melyet a TOP-3.1.1-16-2017-00024 azonosító számú „Kerékpárút hálózat fejlesztés Kiskőrös és Tabdi között” című projekt keretében kíván megvalósítani,
2. a kerékpárút nyomvonalának kialakítása érdekében egyetért a határozat-tervezet 1 – 13 számú mellékletét képező változási vázrajzokban foglaltak szerinti földrészletek megosztásával,
3. felhatalmazza Kiskőrös Város Önkormányzata képviseletében a polgármestert, a Bács-Kiskun Megyei Kormányhivatal Kiskőrösi Járási Hivatal Földhivatali Osztálya előtt a telekalakítási eljárás lefolytatására, valamint a kapcsolódó jognyilatkozatok megtételére és annak aláírására,
4. egyetért azzal, hogy az ingatlan és ingatlanrészek adásvételével, valamint a telekalakítással összefüggő valamennyi költséget Kiskőrös Város Önkormányzata viseljen.

**Felelős:** polgármester

**Határidő:** azonnal